《信府同知黄侯名其读书之室曰广居》
宋代·戴表元

隘夫护藩畛，得少便有余。
达士心旷然，清明如太虚。
海岳东鼎俎，羲驾走轩车。
唯诺无不行，尚怀豚与鱼。
嗟兹山城氓，憎长逮其胥。
好语朝索茅，怒攻书攘裾。
侯来未数月，眉头笑舒舒。
退食扫一室，焚香展群书。
举头窗楹间，有傍揭广居。
力行守仁义，邹公不欺余。

作者简介：戴表元(1244～1310）宋末元初文学家，被称为“东南文章大家”。字帅初，一字曾伯，号剡源，庆元奉化剡源榆林（今属浙江班溪镇榆林村）人。宋咸淳七年进士，元大德八年，被荐为信州教授。再调婺州，因病辞归。论诗主张宗唐得古，诗风清深雅洁，类多伤时悯乱、悲忧感愤之辞。著有《剡源集》